Ja, det da ved Gud, I skal! Jeg synes, det lyder som noget venindesnak, der ikke hører hjemme i en kreds af voksne kvinder, der har kendt hinanden længe. Der er noget ved den mand, som jeres veninde er faldet for. Det kan I andre tilsyneladende ikke se, men så må I glæde jer over, at det ikke er jer, der skal giftes med ham. Jeres veninde er ikke mindreårig, og hun bestemmer selv over sit liv. Jeg synes, I skal tage jer sammen og bakke hende op. Hendes glæde skal I ikke ødelægge. Man kan selvfølgelig ikke udelukke, at I får ret med tiden. Men så bliver de skilt igen, og det er jo ikke en verdenssensation nu om dage. Men den tid den sorg. I skal i gang med at købe gaver og finde det fine tøj frem …